इलाम २ उपनिर्वाचन : एमालेका नेम्वाङले गरे मनोनयन दर्ता
प्रतिनिधिसभाको एक सिटका लागि इलाम २ मा भएको उपनिर्वाचनमा एमालेका उम्मेदवार सुहाङ नेम्वाङले मनोनयन दर्ता गराएका छन् । 
काठमाडौँ — प्रतिनिधिसभाको एक सिटका लागि इलाम २ मा भएको उपनिर्वाचनमा एमालेका उम्मेदवार सुहाङ नेम्वाङले मनोनयन दर्ता गराएका छन् । सुहाङले शनिबार दिउँसो मनोनयन दर्ता गराएका हुन् । मनोनयन दर्ता गराउनु पूर्व उनले राष्ट्रिय विभूति तथा सहिदहरूको शालिकमा माल्यार्पण गरेका थिए । मनोनयन दर्ता गराउन जाने क्रममा सुहाङले इलामको रत्नचोकमा रहेको रत्नकुमार वान्तवा र वन वान्तवाको शालिकमा माल्यार्पण गरेका थिए । त्यस्तै सुहाङले राष्ट्रिय विभूतिहरू भानुभक्त आचार्य र शंखधर साख्वाको सालिकमा पनि माल्यार्पण गरेका थिए । २०७९ को प्रतिनिधिसभा निर्वाचनमा इलाम २ बाट एमालेका सुवासचन्द्र नेम्वाङ निर्वाचित भएका थिए । उनको निधन भएपछि उक्त निर्वाचन क्षेत्रमा आगामी वैशाख १५ गते उपनिर्वाचनको मतदान हुँदैछ ।इलाम २ बाट एमालेले सुवास नेम्वाङका छोरा सुहाङलाई उम्मेदवार बनाएको हो । सुहाङलाई सरकारको नेतृत्व गरिरहेको माओवादी केन्द्रले पनि समर्थन गरेको छ । इलाम २ मा कांग्रेसले २०७९ मंसिरको प्रतिनिधिसभाको निर्वाचनमा पराजित डम्बर खड्कालाई उम्मेदवार बनाएको छ भने रास्वपाले मिलन लिम्बुलाई उम्मेदवार बनाएको छ । 